**Мақаланың авторлық құқығы мына жинақта жариялану арқылы қорғалған:**

”Ғылыми нәтижеге бағытталған білім беру моделіне көшу жағдайында педагог қызметкерлердің құзыреттілігін дамыту” тақырыбындағы аймақтық ғылыми - әдістемелік конференция материалдарының жинағы, 2013 жыл.

***E- learning инновациялық шараларды өткізуде электронды оқыту жүйесінің тиімділігі***

Педагогтардың кәсіби өсуі мен үздіксіз білім жетілдіруін, инновациялық технологияларды тәжірибеге енгізуін қамтамасыз ететін іс –шараларды ұйымдастыру, оларды өткізу және нәтижелерін ұтымды түрде пайдалану ұжымда шығармашылық ахуалдың қалыптасуына жол ашады. Бұл жұмыста бізге көмекке оқытудың жаңа бір форматы ретінде білім беру үдерісіне еніп жатқан E-learning жүйесі көмекке келеді. Бұл жүйе тек білім беруде оқушы мен мұғалім, мұғалім мен ата – ана арасындағы байланысты ғана емес, мұғалім мен мұғалім қарым – қатынасын жаңа бір сатыға көтереді. Өйткені мұғалімдер өздерінің ақпараттық құзыреттіліктерінің арқасында пікірлесім, тәжірибе алмасу, инновациялық жұмыстарға қатысудың жаңа формаларын меңгереді. Бұл өз кезегінде ұстаздардың білім беру кеңістігіндегі жаңалықтарды дер мезгілінде оқып- үйренуіне, тәжірибеде сынауына және нәтижелермен бөлісуіне жол ашады.

Инновациялық жұмыстарда ақпараттық технологиялар жетістігін, соның ішінде E-learning жүйесін қолданудың алғашқы баспалдағы - шығармашылық топ мүшелерінің жеке веб сайттарының болуы. Оларда мұғалімдер өздерінің іс- тәжірибелерімен бөлісіп қана қоймай, сайттың форумында өздерін толғандырып жүрген мәселелер турасында ой бөлісіп, сауалнама бетшесінде түрлі сауалдарға әріптестерінің пікірін біледі. Бұл жұмыстар өз кезегінде мұғалімнің белсенділігін арттырып, оның функциональдық сауаттылығының да нақты көрінісі болады. Шығармашыл топ жетекшісі немесе бірлестік жетекшісі өз сайтындағы осындай бөлімдер арқылы қашықтан мәжіліс өткізіп, күн тәртібіндегі мәселелер бойынша ақпарат алмаса алады. Бейнежазба, аудиожазба сұрақ- жауаптар жолдау арқылы да дөңгелек үстелдер, пікіралмасулар өткізуге болады. Бұл жұмыста Skaip, mail.ru Agent қолданбалы бағдарламаларының мүмкіндіктері шексіз. Атап айтар болсақ, шығармашылық топ мүшелері белгілі бір тақырыпты талқылау барысында келесі бір мектептегі әріптесімен ой бөлісіп, сұрақ - жауап алмаса алады. Он- лайн режимінде қашықтан жұмыс жасау мұғалімдердің уақыты мен күш-қайратын да тиімді пайдалануына жол ашады. Өзара ақпарат алмасу, тәжірибе бөлісу, тиісті қорытындыларды жария түрде шығару мұғалімдерді жаңа істерге, тың идеяларға жетелейтіні сөзсіз. Мысал ретінде, мектептегі “Бастау’’ шығармашылық топ мүшелеріне жүргізілген “Тұлғаны таны ’’ тест сауалнаманы алуға болады. MyTest қолданбалы бағдарламасында құрастырылған тест шығармащылық топ жетекшісінің сайтында орналастырылды. Топ мүшелері сайтқа кіріп, тест жүйесіне тіркелу арқылы тест сауалнамаға қатысып, өздерінің шығармашылық қабілет –қарымдарының қандай деңгейде екендігіне көз жеткізеді.Мұғалімдердің шығармашылық істерге қаншалықты дайын екендігін анықтауды мақсат еткен жұмыста топ жетекшісі топ мүшелерінің әрқайсысы туралы жан –жақты мәлімет алады. Бұл жұмыс арқылы сайтта жұмыс жасауды, тест бағдарламасымен жұмысты насихаттау секілді жанама мақсаттар да көзделген болатын.

E-learning жүйесі мұғалімге шексіз мүмкіндіктер беріп отыр. Ақпараттық – коммуникативті құзыретті мұғалім үшін бұл жүйе тек білім беру ісіне ғана қызмет етіп қоймай, мұғалімнің өзінің де функциональды сауатты, полимәдениетті тұлға ретінде үздіксіз жетілуіне септеседі.